《与孙巨源苏子瞻刘莘老广陵相遇苏请赋诗为别各用其字为韵每篇十韵 其二》
宋代·刘攽

本为东方生，避世不避喧。仍慕管夷吾，畏事复畏言。

外物不可管，高风难重论。我辞金马门，君来西掖垣。

淮濒一相见，握手双泪痕。矜我鬓雪多，岁月何崩奔。

默然念既往，所遇皆笼樊。恨不值羽人，拂衣入桃源。

腰间银青绶，车上朱两轓。专城自不恶，相思徒种萱。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。